Vangwa-sleep: Kinders sterf in ongeluk met taxi-manMido Macia, die Mosambiekse taxibestuurder wat voorverlede week in polisie-aanhouding dood is, was glo dae voor sy dood in ŉ ongeluk betrokke waarin vyf kinders dood is. Nege polisiebeamptes word van die moord op Macia aangekla nadat hy glo vasgeboei agter aan ’n polisievoertuig deur die strate van Daveyton gesleep is en later dood is. Die regsverteenwoordiger van een van die polisiebeamptes het Maandag aan die Benoni-landdroshof gesê dat ŉ saak van strafbare manslag teen Macia aanhangig gemaak is na die ongeluk waarin die vyf kinders dood is. Die hof het ook gehoor dat een van die polisiebeamptes vroeër van regsverydeling aangekla is en dat hy tans op borg uit is in die saak. December Mthimunye, die staatsaanklaer, het vroeër aan die hof gesê dat Macia weens ŉ suurstoftekort dood is. Hy het ook verskeie inwendige en uitwendige beserings gehad. Macia het skeurwonde aan die agterkant van sy kop, sy skedel en kakebeen gehad. Hy het ook beserings op sy lippe, voorkop, wange, neus, arms en rug gehad. Hy het uitermatige bloeding op sy regterlong gehad asook om sy hart. “Daar was ook beserings op sy privaatdele,” het Mthimunye gesê. Die nege beskuldigdes is Motome Walter Ramatlou (37), Michak Malele (46), Thamsanqa Ncema (35), Percy Mnisi (26), Bongumusa Mdluli (25), Sipho Ngobeni (30), Lungisa Ewababa (31), Bongani Kolisi (27) en Linda Sololo (56). Hulle borgaansoek is tot Dinsdag uitgestel.